OBH 8869/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Rétai István

Az eljárás megindítása

Panaszos azért fordult az állampolgári jogok országgyűlési biztosához, mert 1997. január 22-én beköltözött H-né, Tát-Újtelep Panziójába, bútorait, értékeit is odaszállította. 40.000.- Ft kölcsönt adott a tulajdonosnak. 1997. júliusában kérte vissza a kölcsön adott összeget. Ekkor T. Lajos rendőr, L. Mihály és P. Mária ütlegelni kezdte. Feljelentést tett - orvosi látleletet csatolva - a rendőrségen. Kérte vissza ingóságait, ami elköltözése után a panzióban maradt. A rendőrségtől segítséget nem kap, mert T. Lajos rendőr. Segítséget kér, hogy értékeit visszakapja. 

Az Alkotmány 13. §. (1) bekezdésében deklarált tulajdonhoz való jog sérelmének gyanúja miatt indult a vizsgálat.

A megállapított tényállás és a megtett intézkedések

Panaszos feljelentésére az Esztergomi Városi Rendőrkapitányság 1227/1997. Bü. szám alatt H. Gyuláné és társai ellen súlyos testi sértés bűntette elkövetése alapos gyanúja miatt a nyomozást elrendelte. Az eljárás folyamatban van.

Az ügyben az 1993. évi LIX. törvény 18. §. (2) bekezdésére figyelemmel felvilágosítást kértünk az Esztergomi Rendőrkapitányság vezetőjétől. 

A tájékoztatás és a csatolt mellékletek szerint panaszos feljelentésére 1227/1997. Bü. számon azért rendeltek el nyomozást, mert 1997. júliusában, amikor volt lakhelyéről kérte a visszatartott tárgyait, a panzió tulajdonosa H. Gyuláné, élettársa T. Lajos és mások ütlegelni kezdték, súlyos sérüléseket okoztak. Az ügyben igazságügyi orvosszakértőt rendeltek ki, a szakértői vélemény nem készült el, a nyomozati cselekményeket folytatják, az eljárás folyamatban van, a gyanúsítottak kihallgatása megtörtént. 

Az ügyben panaszos is gyanúsított, mert a panzió tulajdonosa, H. Gyuláné feljelentésére testi sértés miatt ugyancsak eljárás indult, mert panaszos a sérelmére elkövetett bűncselekményt megelőzően bántalmazta H. Gyulánét. Az ügyeket egyesítették, együttesen folytatják.

Panaszos 1997. augusztus 2-án 9 óra 50 perckor rendőri segítséget kért a panzióhoz, mert a tulajdonos H. Gyuláné használati tárgyait nem adja ki. 

A rendőrjárőr megjelenése után a tulajdonos a személyes tárgyakat kiadta, a szekrényt, a gáztűzhelyet és más tárgyakat visszatartotta azzal, hogy anyagi követelése van panaszossal szemben, ezért polgári pert indít.

A rendőrjárőr felhívta panaszos figyelmét, hogy ingó tárgyai kiadása miatt pert indíthat az Esztergomi Városi Bíróságon H. Gyuláné ellen. A rendőrségnek nincs hatásköre a vita eldöntésére.

Panaszos 1997. augusztus 13-án panaszt tett az Esztergomi Városi Ügyészségen és a Rendőrkapitányságon. Panaszában azt kifogásolta, hogy a rendőrség őt nem segíti, az eljárásban hátrányt szenved, mert a feljelentett személy élettársa T. Lajos r. zászlós rendőri múltja miatt nem megfelelően foglalkoznak ügyével. 

A Városi Ügyészség az ügyet áttette a rendőrkapitányság vezetőjéhez együttes elbírálásra. 

A kapitányság vezetője 861-21/2/1997.P. szám alatt a panaszt kivizsgálta. 1997. augusztus 25-én keltezett határozatával a panaszt mint alaptalant az 1994. évi XXXIV. törvény 92. §-ra figyelemmel elutasította. Panaszos a határozatban megnyugodott, ellene panaszt nem jelentett be. 

A panaszt elutasító határozatban a rendőrkapitányság vezetője indokolás részében felvilágosította panaszost, hogy a volt r. zászlóst fegyelmi eljárás során bocsájtották el a rendőrség kötelékéből, volt munkatársai vele a kapcsolatot nem tartják, hátrány a panaszost nem érheti, T. Lajos volt r. zászlós rendőri múltja miatt. 

Felhívta panaszos figyelmét, hogy vagyonjogi vitáját egyezséggel vagy polgári jogi úton, peres eljárásban rendezheti. Tájékoztatta arról is, hogy a sérelmére elkövetett súlyos testi sértés bűncselekménye alapos gyanúja miatt az eljárás folyamatban van, a bizonyítási eljárás befejezése után foglalható állás az elkövetett cselekmények jogi megítélésében.

Tájékoztatta panaszost arról is, hogy a T. Lajos volt r. zászlós ellen hatályos elfogatóparancs van érvényben, mert ismeretlen helyen tartózkodik. 

A vizsgálat megállapításai

Panaszosnak a Városi Ügyészségre és a Rendőrkapitányság Vezetőjének küldött azonos tartalmú panaszát elbírálták, panaszjogát biztosították.

A Magyar Köztársaság Alkotmányának 2. §. (1) bekezdésében deklarált jogállamiságból fakadó jogbiztonság követelményei nem sérültek. 

A rendőrség a hatályos jogszabályoknak megfelelően járt el, mulasztást a vizsgálat nem tárt fel. 

A Magyar Köztársaság Alkotmánya 57. §. (5) bekezdésében deklarált jogorvoslathoz való jogot biztosították. 

Panaszos által előterjesztett panaszt a rendőrkapitányság vezetője elbírálta. Panaszos a határozatban megnyugodott, fellebbezést a felügyeleti szervhez nem terjesztett elő.

Megállapítható, hogy a nyomozás során a rendőrség törvényt nem sértett, mulasztást nem követett el. A nyomozás folyamatban van. A kártérítési igény, az ingók kiadása érvényesítése nem hatásköröm, ezért további intézkedés megtétele nem indokolt. 

Budapest, 1997.

Dr. Polt Péter